DA Den Europæiske Unions Tidende C 45/25

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 45/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ŠEBRELJSKI ŽELODEC«

EF-Nr.: SI-PGI-0005-0415-29.10.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministeriet for landbrug, skovbrug og fødevarer i Republikken Slovenien Adresse: Dunajska 22 SI-1000 Ljubljana SLOVENIJA Tlf. +386 14789109 Fax +386 14789055 E-mail: varnahrana.mkgp@gov.si

2. Sammenslutning:

Navn: Združenje izdelovalcev šebreljskega želodca (sammenslutningen af producenter af »šebreljskega želodca« Adresse: Šebrelje 53 SI-5282 Cerkno SLOVENIJA Tlf. +386 53744276 Fax +386 53720181 E-mail: — Sammensætning: Producent/forarbejdningsvirksomhed ( X ) Andet ( ).

3. Produktets art:

Kategori 1.2 Kødprodukter (opvarmet, saltet, røget, m.m.)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Šebreljski želodec«

4.2. Beskrivelse:

Šebreljski želodec (flertal: želodci) er en konserveret pølse fremstillet af højkvalitetssvinekød og hård bacon i et forhold på mellem 75:25 og 80:20. Pølsen er kendetegnet ved et højt indhold af kød og lavt indhold af bacon. En Šebreljski želodec er flad og vejer 0,8-2 kg, og dens form afhænger af, om det anvendte skind er blære, tarm eller kunststof. Overfladen er glat og tør uden festrester.

Tværsnittet er kendetegnet ved en jævn fordeling af kød og bacon. Det modnede kød giver skiverne en rødlig farve, blandet med hvidt som følge af baconindholdet. Kød og bacon danner en helhed, og der er ingen sener eller brusk. Produktet har den karakteristiske harmoniske smag af modnet kød og bacon, med undertoner af krydderi. Aromaen er karakteristisk og harmonisk med et anstrøg af krydderier og røg.

4.3. Geografisk område:

Det geografiske område ligger vest for den administrative region Goriška og omfatter området Idrijsko-Cerkljansko. Grænselinjen inkorporerer bebyggelsen Stopnik og løber langs floddalen Idrijca, langs udkanten af sletten Šentviška Planota, gennem bebyggelsen Bukovo, langs udkanten af Cerkljanskohøjderne ind til Zakojca, som indgår i området, derefter gennem Porezen, langs udkanten af Davčadalen og langs udløberne af Blegošbjergene i retning af Podjelovo Brdo ind til Jazne, som indgår i området. Herfra fortsætter den mod Govejk, idet den inkorporerer bebyggelserne Govejk, Zavratec, Potok og Godovič, og løber derpå gennem Javornik, forbi Kanji Dol, langs udkanten af Gore, gennem skoven Trnovski Gozd mod Oblakov Vrh, som indgår i området, og tilbage til Stopnik.

4.4. Bevis for oprindelse:

Hver producent skal opbevare dokumentation for mængden og kvaliteten af de anvendte råvarer og mængden af želodci, der er fremstillet og solgt. Dokumenterne skal sikre, at hvert parti kan spores særskilt. Hvert parti skal mærkes med et løbenummer, produktionsdatoen samt antallet af želodci i partiet og deres samlede vægt.

4.5. Produktionsmetode:

Til produktion af Šebreljski želodec anvendes kød fra svin, der vejer mindst 115 kg i levende tilstand eller 85 kg i slagtet vægt.

Der bruges kød fra skinke, bov, nakke og ryg til at fylde en Šebreljski želodec. Kødet hakkes i stykker på 8-10 mm, og den hårde bacon fra skinke, bov og ryg skæres i stykker på 6-8 mm. Det hakkede kød og baconen blandes i et forhold på mellem 75:25 og 80:20. Der tilsættes ca. 1 % hvidløg, 2,4-2,5 % salt og 0,1-0,35 % peber. Der anvendes havsalt samt sukker svarende til 0,5 % af fyldets vægt. Der må ikke anvendes nitrat, nitrit eller andre tilsætningsstoffer. Fyldet blandes og stoppes i et skind af f.eks. svineblære, oksetarm eller kunststof. En netop fyldt želodec vejer 1,3-3 kg. Hylsteret syes eller bindes sammen. Derpå tørres og presses pølserne i op til 10 dage. Pølserne koldrøges i op til to dage. Tørrings-/modningsprocessen finder sted under naturlige forhold eller i luftkonditionerede rum. Tørringstemperaturen varierer mellem 10 °C og 15 °C. I de koldeste måneder kan temperaturen også falde til under 10 °C, hvis tørringen finder sted under naturlige forhold. Lavere temperaturer forlænger tørringsprocessen. Den relative fugtighed skal i begge tilfælde være mellem 60 % og 80 %.

Den naturlige tørringsproces i traditionelle tørrerum varer fra tre til fem måneder. Tørring i luftkonditionerede rum varer mindst 100 dage. Sidstnævnte form for tørring omfatter naturlig luftcirkulation (lejlighedsvis åbning af vinduer) samt styring af luftfugtigheden og temperaturen. En moden želodec vejer mellem 0,8 og 2 kg.

4.6. Tilknytning:

Forbindelsen mellem det geografiske område og Šebreljski želodec ligger hovedsagelig i det ry, der er opnået takket være egnede klimaforhold (for tørring og modning), den traditionelle produktionsmetode for želodci og brugen af højkvalitetsråvarer.

Šebreljski želodec er blevet fremstillet i mange år i Idrijsko-Cerkljanskoområdet, men der kun få skriftlige beviser herfor. En rundspørge blandt den ældre befolkning i det geografiske område har bekræftet den lange tradition for fremstilling af Šebreljski želodec i Idrijsko-Cerkljanskoområdet. Det blev fastslået, at man fra gammel tid kun har brugt højkvalitetsingredienser til fremstilling af želodec, at pølsen altid er blevet modnet efter den traditionelle metode, og at dens karakteristiske form, smag og aroma er en del af dens ry.

Idrijsko- og Cerkljanskohøjderne ligger i den vestlige del af Slovenien i Foralperne, hvor Alperne og De Dinariske Alper mødes. De tilhører en region med et overgangsklima, idet de påvirkes af både det forholdsvis varme klima omkring Adriaterhavet og det forholdsvis kølige klima i Alperne.

Denne kombination af påvirkninger har skabt et særligt klima i området omkring Idrijsko- og Cerkljanskohøjderne.

Idrijahøjderne er forbundet med den sydvestlige region ved højsletteskoven Trnovski Gozd, som udgør en naturlig grænse, der afbøder virkningerne af klimaet i Vipavadalen, mens indflydelsen fra Adriaterhavet gør sig gældende, især i Cerkljanskoområdet, takket være åbningen mod Idrijcafloddalen.

Klimaet i området er et typisk barsk, centraleuropæisk bjergklima: lange kolde vintre med lav gennemsnitstemperatur og meget nedbør og en kort og ikke særlig varm sommer, dvs. fastlandsklima.

På grund af den svage påvirkning fra Adriaterhavet oplever dalene i Cerkljansko mildere vintre med mindre sne end resten af Idrijsko-Cerkljanskoområdet. Det geografiske område er kendetegnet ved en konstant luftstrøm som følge af temperaturforskellen mellem solrige og skyggefulde områder, hvilket medfører luftstrømme i dalene med en tilstrækkelig luftfugtighed.

Alle disse naturbetingelser under modningen og tørringen bidrager til de særlige egenskaber ved Šebreljski želodec.

4.7. Kontrolorgan:

Navn: Bureau Veritas, d.o.o. Adresse: Linhartova 49a SI-1000 Ljubljana SLOVENIJA Tlf. +386 14757670 Fax +386 14747602 E-mail: info@bureauveritas.si

4.8. Mærkning:

Šebreljski želodci skal påføres navnet »Sebreljski želodec«, erklæringen »beskyttet geografisk betegnelse« eller den tilsvarende forkortelse samt det relevante EU-mærke.

Šebreljski želodci kan desuden påføres logoet for Šebreljski želodec og det nationale kvalitetssymbol, og kontrolorganets navn kan også nævnes.

Hvis Šebreljski želodci pakkes uden for det geografiske område, skal mærkningen også af hensyn til sporbarheden omfatte producentens navn og adresse, partinummeret, emballeringsvirksomheden og pakningsstedet.

(1) EUT L 93 af 31.3.2006, s. 12.